Elbranchen tog 168 nye lærlinge ind i 2010, og vvs-branchen indgik aftaler med 72. Det er en stigning på 25 procent i forhold til året før. For begge områder er der imidlertid stadig et stykke op til jubelåret 2007, hvor der blev indgået henholdsvis 324 og 95 nye uddannelsesaftaler. Det oplyser TEKNIQ, som repræsenterer over 3000 danske tekniske installationsvirksomheder, i en pressemeddelelse. - Efter et meget hårdt år i 2009 og 2010 ser aktiviteten i installationsbranchen i Region Nordjylland nu ud til at have nået bundet. Det betyder, at virksomhederne igen har fået overskud til at se fremad, og det er hurtigt slået igennem på lærlingetallene, siger formand for TEKNIQ-råd Nordjylland og indehaver af Møller Christensen A/S i Sindal, Per Møller Christensen.

Opsummering:
Installationsbranchen i Region Nordjylland indgik i 2010 godt 25 procent flere uddannelsesaftaler end året før både på el- og vvs-området.